CELEX: 32022R0760
Language: sl
Date: 2022-04-08 00:00:00
Title: Delegirana uredba Komisije (EU) 2022/760 z dne 8. aprila 2022 o spremembi Delegirane uredbe (EU) 2021/2306 glede prehodnih določb za certifikate o kontrolnem pregledu, izdane v Ukrajini

18.5.2022   
               
               
                  SL
               
               
                  Uradni list Evropske unije
               
               
                  L 139/13
               
            
         DELEGIRANA UREDBA KOMISIJE (EU) 2022/760
         z dne 8. aprila 2022
         o spremembi Delegirane uredbe (EU) 2021/2306 glede prehodnih določb za certifikate o kontrolnem pregledu, izdane v Ukrajini
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 38(8), točka (a)(ii), člena 46(7), točka (b), in člena 57(3) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2021/2306 (2) določa pravila o uradnem nadzoru ekoloških proizvodov in proizvodov iz preusmeritve, namenjenih za uvoz v Unijo, ter o certifikatu o kontrolnem pregledu.
                  
               
                     (2)
                  
                  
                     V skladu s členom 5(3), prvi pododstavek, Delegirane uredbe (EU) 2021/2306 se mora certifikat o kontrolnem pregledu izdati v sistemu TRACES in mora biti opremljen s kvalificiranim elektronskim žigom. Prehodna določba iz člena 11(1) navedene uredbe določa, da se z odstopanjem od člena 5(3), prvi pododstavek, navedene uredbe do 30. junija 2022 certifikat o kontrolnem pregledu lahko izda na papirju, potem ko je izpolnjen v sistemu TRACES in natisnjen. Postopek prijave nadzornih organov in izvajalcev nadzora za kvalificirani elektronski žig je v teku.
                  
               
                     (3)
                  
                  
                     Ruska invazija na Ukrajino 24. februarja 2022 pomeni izjemen in neprimerljiv izziv za nadzorne organe in izvajalce nadzora, ki so bili priznani za izvoz ekoloških proizvodov iz Ukrajine v Unijo. V Ukrajini so motene tudi poštne storitve.
                  
               
                     (4)
                  
                  
                     Zato v Ukrajini nahajajoča se pooblaščena oseba nadzornega organa ali izvajalca nadzora, ki še nima kvalificiranega elektronskega žiga, ne more izdati elektronskega certifikata o kontrolnem pregledu v skladu s členom 5(3), prvi pododstavek, Delegirane uredbe (EU) 2021/2306. Po drugi strani ta pooblaščena oseba prav tako ne more uporabiti možnosti izdaje certifikata o kontrolnem pregledu na papirju, kot to dopušča prehodna določba iz člena 11(1) navedene uredbe, saj so poštne storitve v Ukrajini trenutno motene.
                  
               
                     (5)
                  
                  
                     Glede na navedeno je zato nujno, da se v Ukrajini nahajajoči se pooblaščeni osebi nadzornega organa ali izvajalca nadzora, ki še nima kvalificiranega elektronskega žiga, dovoli, da certifikat o kontrolnem pregledu pripravi in pošlje v sistemu TRACES v elektronski obliki brez kvalificiranega elektronskega žiga v polju 18 certifikata. Podobno je treba pristojnim organom na mejnih kontrolnih točkah ali na točkah sprostitve v prosti promet v državah članicah dovoliti, da za takšne certifikate o kontrolnem pregledu izvedejo nadzor uvoza ter jih potrdijo v sistemu TRACES s kvalificiranim elektronskim žigom ali v papirni obliki z ročnim podpisom pooblaščene osebe, potem ko so izpolnjeni v sistemu TRACES in natisnjeni.
                  
               
                     (6)
                  
                  
                     Delegirano uredbo (EU) 2021/2306 bi bilo zato treba ustrezno spremeniti.
                  
               
                     (7)
                  
                  
                     Zaradi ruske invazije na Ukrajino in potrebe po takojšnjem odzivu bi se morala ta uredba uporabljati retroaktivno od 24. februarja 2022 –
                  
               SPREJELA NASLEDNJO UREDBO:
         
            Člen 1
            Spremembe Delegirane uredbe (EU) 2021/2306
            Člen 11 Delegirane uredbe (EU) 2021/2306 se spremeni:
            
                        (1)
                     
                     
                        doda se naslednji odstavek 1a:
                        
                           „1a.   Z odstopanjem od člena 5(3), prvi pododstavek, lahko do 30. junija 2022 v Ukrajini nahajajoča se pooblaščena oseba nadzornega organa ali izvajalca nadzora, ki nima kvalificiranega elektronskega žiga, certifikat o kontrolnem pregledu pripravi in pošlje v sistemu TRACES v elektronski obliki brez kvalificiranega elektronskega žiga v polju 18 certifikata. Takšen certifikat se izda, preden pošiljka, na katero se nanaša, zapusti tretjo državo izvoza ali porekla.“;
                        
                     
                  
                        (2)
                     
                     
                        v odstavku 2 se doda naslednja točka:
                        
                                    „(c)
                                 
                                 
                                    če se certifikat o kontrolnem pregledu pripravi in pošlje v sistemu TRACES v elektronski obliki v skladu z odstavkom 1a, se ta certifikat potrdi v sistemu TRACES s kvalificiranim elektronskim žigom ali v papirni obliki z ročnim podpisom pooblaščene osebe pristojnega organa na mejni kontrolni točki ali na točki sprostitve v prosti promet v poljih 23, 25 in 30, kot je ustrezno, potem ko je izpolnjen v sistemu TRACES in natisnjen.“.
                                 
                              
                  
         
            Člen 2
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Uporablja se od 24. februarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. aprila 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 150, 14.6.2018, str. 1.
         
            (2)  Delegirana uredba Komisije (EU) 2021/2306 z dne 21. oktobra 2021 o dopolnitvi Uredbe (EU) 2018/848 Evropskega parlamenta in Sveta s pravili o uradnem nadzoru pošiljk ekoloških proizvodov in proizvodov iz preusmeritve, namenjenih za uvoz v Unijo, ter o certifikatu o kontrolnem pregledu (UL L 461, 27.12.2021, str. 13).